35. schôdza NR SR - 14.deň - B. popoludní
Dátum: 2025-06-17
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

... tento zákon posunuli do druhého čítania. Ak má niekto z kolegov z opozície, z koalície nejaký návrh na vylepšenie tohto zákona, možno na zlepšenie ho, tak ja som otvorený sa baviť o pozmeňujúcich návrhoch z akejkoľvek strany, aby sme tento zákon vylepšili, možno upravili. Ak niekto vníma, že má, ten zákon by mohol byť nejakým spôsobom vylepšený alebo tie časy by mohli byť nejakým spôsobom posunuté. Tak ako som povedal na začiatku, jedná sa o to, aby od rannej hodiny od šiestej hodiny ráno do večernej hodiny dvadsiatej druhej bol v televízii úplný zákaz vysielania reklamy na alkohol, čiže alkoholické nápoje a na hazard. Momentálne vidíme, že ten zákon, ktorý je teraz je nedostatočný, lebo aplikuje sa na liehoviny, ale ostatné alkoholické nápoje vidíme, že sú veselo propagované, veselo sú ich reklamy na nich sú vysielané v hlavných televíznych časoch, samozrejme aj vtedy, keď deti naše sú ešte v tých obývačkách a tie televízory sú tam zapnuté a vidia, že tá reklama tam jednoducho beží. A či chceme alebo nechceme, tých detí sa to dotýka, tie deti to veľmi citlivo vnímajú, pretože samozrejme, že tie reklamy sú nastavené tak, aby prilákali čo najviac ľudí, aby veľakrát aj klamlivým spôsobom vysvetľovali tým potencionálnym klientom, že vlastne ten alkohol je super, lebo sa uvoľníte, napijete sa a zrazu bude svet krajší. A to isté platí pri hazarde, kde rôzni športovci, rôzne známe osobnosti lákajú ľudí, mládež na to, že skús si zastávkovať, skús si zatipovať, veď je to len nejaká hra. Môžeš vyhrať veľké peniaze. Dokonca, keď si chceš staviť na nejaké začiatočnícke alebo úvodné stávky, tak ti ešte tvoj vklad vrátime, takže netreba sa ničoho báť. A samé takéto báchorky dookola vidíme v tých reklamách, kde doslova oblbujú ľudí a klamú ľudí len aby si kúpili alkohol, len aby si zahrali ten hazard, aby si zatipovali. No a potom samozrejme nekončí to len pri tých stávkových kanceláriách a pri tých stávkach, ale potom veľmi rýchlo vás tie spoločnosti dotiahnu k tomu, aby ste si prišli zahrať tú ruletku, aby ste si prišli zahrať ten automat. A tam už končí akákoľvek sranda. Tam vidíme, že kto podľahne tejto neresti, tak končí veľmi, veľmi zle. Môžem vám tu prečítať aj nejaké štatistiky a pre záznam, aby možno tí, čo to pozerajú, aby to mohli odkázať svojim poslancom, ktorých volili do Národnej rady a mohli by im povedať, aby zahlasovali za tento zákon. Podľa Svetovej zdravotníckej organizácii v súčasnosti pije alkohol viac ako 74 % Slovákov nad 15 rokov. Počujete veľmi dobre, 74 % Slovákov nad 15 rokov pije alkohol. Oproti roku 2014 počet ľudí pijúcich alkohol na Slovensku narástol o 8 %, pričom počet pijúcich mužov je vyšší ako počet pijúcich žien. V súčasnosti máme na Slovensku 82 % pijúcich mužov, čo je obrovské množstvo. Pre poruchy psychiky a správania zapríčinené užívaním alkoholu bolo v minulom roku v psychiatrických ambulanciách vyšetrených takmer 29 000 osôb, 21 500 zhuba mužov a zhruba 7 300 žien. A až u 73 % z nich bol diagnostikovaný syndróm závislosti od alkoholu. Slovensku patrí v rámci Európy šieste miesto pokiaľ ide o priame úmrtia v dôsledku pitia alkoholu. Takmer 8 % úmrtí je spôsobených vplyvom alkoholu. Slovensko má v reklame na alkohol z pomedzi rozvinutých krajín jednu z najvoľnejších legislatív na svete. Práve preto sa snažíme prísť aspoň so začiatkom s touto úpravou, aby sme mohli naštartovať a aspoň čiastočne obmedziť túto reklamu či už na alkohol alebo hazard. Vieme, že vo vyspelých krajinách je reklama na alkohol, ale taktiež obchody na alkohol veľmi obmedzené a limitujúce. Nie je to tak ako u nás, že si môžete kúpiť alkohol v akýchkoľvek potravinách, kdekoľvek, v nejakom stánku. Dokonca obrovské reklamy, ktoré vás lákajú na to, že aby ste si vypili, sú v tých krajinách v zahraničí, vo vyspelých krajinách tie predajne špecificky orientované, aby boli mimo centier, aby neboli tak viditeľné, aby nelákali tak ľudí. A myslím si, že toto je cesta pre Slovensko, aby sme do budúcna sa snažili ten alkohol čo najviac vytesniť z našej spoločnosti. Samozrejme, že k tomu patrí aj prevencia, patrí k tomu vzdelávanie. Tam by mal minister školstva podľa mňa obrovským spôsobom zabrať, lebo Slovensko, vieme veľmi dobre, že má dlhú históriu tradície pitia alkoholu. Veľakrát sa ten alkohol pije pri každej jednej príležitosti. Dokonca sa ponúkajú na tých rôznych oslavách narodenín, menín, nového roka a neviem akých všetkých sviatkov sa alkohol ponúka aj bežne malým deťom a tí rodičia to veľakrát podceňujú. Práve preto by sme sa mali zamyslieť ako národ, že či toto je správna cesta. Aj keď sme na to zvyknutí, aj keď si myslíme, že tak to má byť a tak to vždy bolo, naši otcovia, dedovia takto fungovali. My by sme sa mali zamýšľať nad tým, či chceme, aby naše deti, aby naše vnúčatá vyrastali v takej istej spoločnosti ako naša generácia alebo generácia pred tým. Pod vplyvom alkoholu je neustále páchaný najväčší počet priestupkov a trestných činov v porovnaní s inými psychoaktívnymi látkami a to najmä dopravných nehôd alebo násilnej trestnej činnosti. Tu by som sa pristavil. Asi registrujete, že sme priniesli do parlamentu na minulej schôdzi návrh, aby aj poslanci Národnej rady tu v pléne, ak niekto má podozrenie, že ten človek, daný poslanec je pod vplyvom alkoholu, aby sme normálne mohli fúkať a dokázať, že nie sme pod vplyvom alkoholu. Aj to je vyslaný signál našim voličom, ľuďom na Slovensku, že parlament nie je miesto, kde si môže človek piť alkohol koľko chce a potom tu môže rozprávať a habkať a koktať a nedajbože po Bratislave búrať do semaforov. O tom by vedel asi možno Andrej Danko niečo povedať. A potom, keď sa to stane, tak samozrejme, že dotyční ľudia sa to snažia zľahčovať, snažia sa tváriť, že oni nepijú, že oni berú nejaké lieky a že všetko je v poriadku. Ale každý z nás, ktorý poznáte nejaké prípady, ešte raz zopakujem, v rodine alebo na ulici kde žijete alebo možno vo vašom meste, dedine viete, že ten alkohol, keď toho človeka prekoná, tak potom tomu človeku už nie je pomoci. Veľakrát ten človek to nezvláda a končí to veľmi tragicky. A najhoršie je čo je, že na to doplácajú deti v tej rodine. V minulom roku na Slovensku spáchalo samovraždu 563 osôb, z toho vo viac ako 33 % prípadoch išlo o samovraždu za prítomnosti alkoholu alebo inej návykovej látky. Toto je tiež veľmi veľké číslo a minimálne tým, že by sme tú reklamu v televízii obmedzili aspoň nejakým kúskom, aspoň nejako by sme mohli začať bojovať s tým, že nebudeme tu jednoducho ponúkať ten alkohol všade a reklamy všade, tak isto hazard. Ale že aspoň začneme nejakým spôsobom upravovať, môžme začať tou reklamou. Potom samozrejme je tu kopec vecí, ktoré by sme mohli nejakým spôsobom upraviť, zlepšiť, vylepšiť, inšpirovať sa od iných krajín, kde sú oveľa, oveľa ďalej ako my. Ale opakujem ešte raz. Na začiatok by sme mohli apoliticky sa na to pozrieť a začať aspoň s tým obmedzením reklamy v televízii. Ešte pár slov o hazarde. Čo sa týka reklám na hazardné hry či stávkové kancelárie tie momentálne nemajú žiadne časové obmedzenie na vysielanie. Neustále tak pretrváva vysoká pravdepodobnosť toho, že reklamu uvidia deti či mladiství, pre ktorých samozrejme to môže byť veľkým lákadlom a v mnohých prípadoch to aj je. Ide o nepretržité vysoké riziko na impulzívne a neuvážené konanie, ktoré môže viesť k závislostiam, najmä v dobe, kedy sú mladiství viac než len zdatní vo využívaní technologických vymožeností, môžu naoko nenápadné reklamy priviesť akéhokoľvek jedinca do obrovských problémov. Reklamnými tvárami stávkových kancelárií zvyčajne bývajú známe športové osobnosti, ktoré sú priamym lákadlom na možnosť staviť si na ich výkony. Tým sa priamo podporuje výchova nových hráčov u ktorých môže jednorazová aktivita a vzrušenie súvisiace so stávkou na výkon obľúbeného športovca alebo výsledok svojho tímu prerásť až do závislosti na iných typoch hazardných hier kasínového typu ako ruleta či automaty. To som už spomínal. Ďalšie dôvody prečo si myslím, že by bolo vhodné podporiť tento zákon sú, ako som už spomínal, tá naša tradícia, história na Slovensku, že ten alkohol je v našej kultúre a správaní často akceptovaný vo výchove, pri trávení voľného času, v rôznych rituáloch či sociálnych väzbách. V spoločnosti ešte stále prevláda názor, že za vznik závislosti si môže človek sám. To je jeden z mnohých omylov, ktoré túto diagnózu sprevádzajú. Niekto alkohol vyhľadáva účelovo, iný sa s ním kontaktuje náhodne. Za náhodný kontakt treba považovať aj marketing v podobe televíznej reklamy, ktorý sledovateľov povzbudzuje v pití alkoholu a pokiaľ už pijú, tak ich povzbudzuje aby pili ešte viac. Tento typ marketingu môže vytvárať mládežnícku kultúru tým, že bude alkohol spájať, že sa budú socializovať, či môžu zažiť relax, čo je veľmi, veľmi nebezpečné. Iné to nie je ani pri kontakte s reklamami na hazardné hry, vďaka ktorým si za pochodu vychovávame nových gamblerov. Televízni vysielatelia sa pre svoj vlastný finančný prospech a na základe nulovej regulácie reklamy na online hazard priamo podieľajú na podnecovaní spotrebiteľov k hraniu hazardných hier, ich nabádaním k aktívnej účasti na týchto hrách. Výsledkom masívneho promovania tvrdého hazardu v slovenských médiách je enormný a hlavne neustály počet nárastu registrovaných hráčov. Prakticky u všetkých hlavných prevádzkovateľov hazardných hier. Najviac ohrozenou skupinou neregulovanej reklamy na online hazard sú najmä mladiství. Ich zraniteľnosť spočíva v prirodzenej tendencii využívať online prostredie na bežnú formu komunikácie a na virtuálneho priestoru na sebarealizáciu, vzdelávanie či zábavu. Reklamy stávkových spoločností tak systematicky vytvárajú extrémne nebezpečné spojenie medzi zábavou a hazardom, ktoré môže mať a má v mnohých prípadoch fatálne následky. V jednom z posledných reportov zameraných na preskúmavanie implementácie pravidiel online reklamy na hazard v zmysle odporúčania Európskej komisie dopadlo Slovensko katastrofálne. A dokonca je uvádzané ako vzor benevolentného prístupu štátu k reklame na online hazard. Od roku 2014 kedy bolo odporúčanie Európskej komisie prijaté, neboli na Slovensku implementované žiadne pravidlá regulácie promovanie online hazardu a to ani v samostatnom zákone o hazardných hrách ako aj v iných príslušných všeobecne záväzných právnych predpisoch. Jedným z dôvodov negatívneho hodnotenia Slovenska je práve intenzita nasadenia reklamy v jednotlivých médiách, keďže vysielanie reklamy na online hazard nepodlieha žiadnym časovým obmedzeniam počas dňa. To isté platí aj pri benevolencii reklám na alkoholické nápoje, ktoré určite neprispieva k znižovaniu nadmerného užívania alkoholu na Slovensku. Keď si niekto myslí, že sa nikdy nemôže stať alkoholikom či gamblerom, tak ide len o veľmi naivnú predstavu, pretože voči takýmto závislostiam nie je nikto imúnny. Práve preto by nám malo o to viac záležať na tom, aby sme v čo najväčšej možnej miere dokázali obmedziť negatívne chápadlá závislostí a ich devastačných následkov. Milí kolegovia, ctené kolegyne, milí Slováci, Slovenky, ktorí pozeráte tento záznam z Národnej rady, podľa mňa väčšina zdravých, príčetných ľudí, keď sa na to pozrie v akom stave je situácia na Slovensku s alkoholom, s hazardom, ako sa k nemu proste k tej reklame benevolentne správame, ako som už čítal, podľa mňa každý príčetný rodič, súrodenec, strýko, teta, starý otec, stará mama, každý ktorí máte nejakým spôsobom v okolí detí, by sme sa mali snažiť tieto deti chrániť. Ak môžme tuná v pléne Národnej rady zmeniť tento zákon a môžme obmedziť vysielanie reklamy aspoň od šiestej hodiny rannej do dvadsiatej druhej večer, mali by sme za to zahlasovať. Nemali by sme teraz pozerať na to, či to predkladá opozičný, koaličný, či to predkladá hentá strana alebo druhá strana, ale mali by sme sa zamerať na to, aby sme čo najviac ochránili najmä naše deti. A keď vieme deklarovať a mnohí z vás viete deklarovať, že chcete podporovať zdravé veci, prospešné veci, chcete, aby Slovensko bolo národné, hrdé, aby sme tu mali zdravých ľudí, zdravé deti a viete tieto veci presa.... =====